胡公疎示祖擇之盧氏石詩和之
作者：梅堯臣
朝代：宋

paragraphs: 袁州太守蓬山客，來過盧家尋怪石。
盧家百物今已空，唯石難移留舊蹟。
埋沒尚存三四分，雨淋日炙如皴皵。
太守惻然呼健兒，荷鋤秉鍤爭來役。
健兒掘土不爲堅，旋旋剜沙見圭隙。
漸奇漸異人忘勞，更索更深知幾尺。
瘦峯削出嵩華骨，虛竅鑿破蛟螭額。
千指曳繩車四輪，擊鼓助力歸東陌。
東陌東頭湖水傍，黄泥洗盡何蒼碧。
故宅愈冷東湖喧，貴賤競觀無礙隔。
太守自憐堅直心，愛少憎多屢遭謫。
南至蒼梧及桂林，名山徧訪無窮僻。
所宜厭慣不入眼，向此歌吟尤愛惜。
我思永叔滁陽時，大誇古翠菱溪獲。
作詩遠寄予與蘇，高唱相隨無節拍。
今知賢人趣向同，玩好託情亡俗格。
建康從事胡公疎，一見詫君如李白。
雄才落筆瀉天河，綴韻孤清仍險窄。
入探虎穴誰爲難，辭通造化方能敵。
殿後吾雖膽力强，獨鞭疲馬終無益。